Papersnake/gushiwen huggingface dataset:
和人岁暮书怀
张舜民（宋代）

星回律变数将终，二十年前此邑中。
天令尚随新岁改，人颜那得旧时红。
家无妻妾仍多难，腹有诗书可屡空。
莫笑郑人欺子产，到头留得惠民功。
送丁道士归南中
谭用之（五代）

孤云无定鹤辞巢，自负焦桐不说劳。
服药几年期碧落，验符何处咒丹毫。
子陵山晓红云密，青草湖平雪浪高。
从此人稀见踪迹，还应选地种仙桃。
昼夜乐·冬
赵显宏（元代）

风送梅花过小桥，飘飘。飘飘地乱舞琼瑶，水面上流将去了。觑绝似落英无消耗，似那人水远山遥，怎不焦？今日明朝，今日明朝，又不见他来到！
佳人，佳人多命薄！今遭，难逃。难逃他粉悴烟憔，直恁般鱼沉雁杳！谁承望拆散了鸾凤交，空教人梦断魂劳。心痒难揉，心痒难揉。盼不得鸡儿叫。
题运使卢同年抱孙 其十 授经图
戴亨（清代）

魏相宰茂陵，文翁治巴蜀。经术持化民，往往易成俗。

使君今名持，建塾亲教育。俗学每拘墟，糟粕转相勖。

岂知导肯綮，批却随心目。况以身为律，宁不争自淑。

士气顿改观，英才待收录。
留别蹇道士拱辰
苏轼（宋代）

黑月在浊水，何曾不清明。
寸田满荆棘，梨枣无従生。
何时反吾真，岁月今峥嵘。
屡接方外士，早知俗缘轻。
庚桑托鸡鹄，未肯化南荣。
晚识此道师，似有宿世情。
笑指北山云，诃我不归耕。
仙人汉阴马，微服方地行。
咫尺不往见，烦子通姓名。
愿持空手去，独控横江鲸。
视通济堰二首
晁公溯（宋代）

野树皆绿叶，清江初白苹。
偶来无筮日，小出当行春。
人颂勾龙社，恩沾佩犊民。
横江三百丈，遥见石嶙峋。
和萧山临川亭壁间留题韵
王之道（宋代）

水外峰峦碧四环，雨多门径藓苔斑。
滞留又及炊新粟，欢喜何当见旧山。
招隐有诗来霅上，倦游无梦到云间。
西兴十里秋潮晚，坐数扁舟带月还。
题兴善院净师月岩图
欧阳守道（宋代）

君不见长安市，扰扰行人如聚蚁。
不惟贾客与廛民，往往完冠绅大夫士。
投身闹处思山林，欲归未归长苦心。
夜深灯火如白昼，呕哑弦管喧繁音。
孤客欲眠眠不得，四更五更人暂息。
忽然车毂鸣枕中，百官朝早传呼亟。
我时起坐一喟然，推窗孤月方流天。
嗟哉市朝不知夜，挹此清景何由缘。
归求重觅糜鹿伴，尘劳余业犹羁绊。
高僧过我出画图，月照岩心僧仰看。
有岩有月尽佳哉，僧叉不俗何方来。
此岩岂是南海观，不然五台峨眉雁荡到台。
岩空月圆僧静坐，不用话头劳勘破。
人言腰钱骑鹤上扬州，何如岩中月下从僧游。
因王给事回使奉寄
陆游（宋代）

雨昏郡郭连三日，吏报江流忽数回。
正叹船如天上坐，那知人自日边来。
臂弓腰箭身今老，航海梯山运已开。
汉虏不应常自守，期公决策画云台。
贺新郎 十月朔病中感怀仍用前韵
陈维崧（清代）

伏枕经旬矣。掩晴窗、谁为称药，谁为量水。又报凤城颁正朔，佳节来年有几。

便有也、徒增悲涕。壁角风吹残历本，细于尘、蛛网偏萦此。

新和旧，恨如雨。

梵钟故递愁人耳。是邻家、寄寒衣去，北邙蒿里。畴昔春衫誇样好，描尽花儿凤子。

才直得、红蚕一死。今日纵然随例送，怕燕妆、难称伊心里。

烧罢也，綵灰起。
到钱塘却寄姑苏太守
潘阆（宋代）

姑苏太守义何长，东泛仙舟已不忘。更借洞庭湖上月，数宵相送到钱塘。
排闷
陆游（宋代）

悠然不觉岁时迁，楚水枫林系钓船。
贫悴只如行卷日，衰迟忽过挂冠年。
闲游野寺骑驴去，倦拥残书听雨眠。
赖有一筹差自慰，小儿笔墨日翩翩。
偈颂一百二十三首
释普度（宋代）

正觉山前，明星皎皎。
夜半打失鼻孔，将谓一了便了。
中竺看来，有些短处，
不说也好。开得眼来天大哓。
香槎歌
汪森（清代）

香槎千岁搜空岩，一枝沈水同湖嵌。奇珍磊砢不易致，海南贾船驰风帆。

星槎贯月海波漱，石骨并藉昆刀劖。斫成酒器注酎酣，筵前好当金杯衔。

层崖叠嶂堆几案，苍翠郁积高巉巉。周遭向背似飞动，疑有林麓罗松杉。

云埋雪冻虎豹睡，黄精可掘劳长镵。中含巨壑浸潭洞，倾银注泻声沨沨。

天生巨制供快饮，神工鬼斧真不凡。长虹吸川鲸掣海，一饮数斗何嫌馋。

荷筒竹根最琐细，爵斝觥觯都应芟。此杯远至路万里，蛮烟蜑雨留封函。

忆当岭表事跋涉，鸰原老泪凝征衫。恍榔树底剖椰实，炎洲紫燕鸣呢喃。

镫前回首话畴昔，捧杯玉指谁掺掺。人生行乐畅胸臆，对酒那计忧讥谗。

奇材识赏有同嗜，顾我岂独殊酸咸。作歌与尔共倾倒，新诗肯寄双鱼缄。
春日郊游因登会仙山
马瑜（清代）

入山处处是桃花，好鸟春鸣不厌哗。风静野湖渔棹稳，云连村树酒旗斜。

登临且喜身犹健，疏放何妨老更加。一上高峰真旷绝，醉歌明月吸流霞。
杏溪十首 杏溪
姚合（唐代）

桃花四散飞，桃子压枝垂。寂寂青阴里，幽人举步迟。

慇勤念此径，我去复来谁。
游骊山
孙渐（宋代）

晓促零口征，晚留华清宿。弥月倦纷埃，晞发莲汤浴。

夜雨闹庭梧，漏长秋睡足。平明径欲西，霁色开林麓。

遂作朝元游，聊放千里目。嵯峨北来横，渭水东转曲。

坡田散牛羊，沙岸翔凫鹜。爽气袭衣裘，青烟生井屋。

忆昔唐天子，承天溺爱欲。翠辇拂行云，钩陈裹幽谷。

遗址今尚存，缭垣半颓覆。玉像暗真仙，石槽标饮鹿。

羯鼓寂无声，连理空馀木。长生岂难求，有道书丹箓。

泪未忘马嵬，恨已悲金粟。往事寄冥冥，芳草依然绿。
好事近（谢人分似蜡梅一枝）
周紫芝（宋代）

香蜡染宫黄，不属世间风月。分我照寒金蕊，伴小窗愁绝。

高标我步本无双，一枝为谁折。压尽半春桃李，任满山如雪。
行云
欧阳修（宋代）

叠叠烟波隔梦思，离愁几日减要围。
行云自亦伤无定，莫就行云托信归。
奉题恩赠中宪大夫前崇庆州牧常理斋爱吟草 其三
孟邵（清代）

华表遥遥鹤有灵，忠魂常绕浣花亭。十年几度祠前过，廿六人同重汗青。
仓颉造字台
管世铭（清代）

万古不长夜，斯文焕初启。羲皇画卦爻，厥佐得仓史。

仰观星斗画，俯察蹄迒理。作字代结绳，百度立纲纪。

功在尧文先，宣尼称后死。遗台如果在，庙食无千祀。

胡令西来僧，筑室踞其趾。或云梵祛偻，本出同父耳。

旁行及左行，渊源无异揆。斯言讵合经，儒者未敢是。

小学今废绝，俗书方填委。不知有籀斯，安论蝌蚪起。

翻惭异域人，各守开辟轨。谁当执此咎，已往无可訾。

又疑初造时，鬼哭何不知。先民亦有言，识字忧患始。
李贺晚归图
徐俯（宋代）

近代推名画，诸君作荐书。皇都开艺学，博士是新除。

高柳长安道，乱云昌谷居。丹青聊至此，仆马晚归欤。
宿田舍
马定国（金朝）

狂风作帚扫春阴，投宿田庐话古今。尊俎只如平日事，干戈方识古人心。

凄凉一树梅花发，迤逦千门柳色深。天子蒙尘终不返，酒酣相对泪沾襟。
晚眺
杨万里（宋代）

晚暖好登临，吾衰也不禁。
雪残千嶂玉，日落万梢金
水龙吟 送侍御安公陕西行台，用马西麓韵
张野（元代）

瘦筇携得风烟，归来拟待闲吟啸。济时人物，天公又早，安排都了。凤诏泥封，乌台霜凛，好音新报。见西山一带，浮岚滴翠，晚色又添多少。千里威声先到。正秋风渭波寒早。袖中霹雳，何须直把，世间惊倒。激浊扬清，提纲振纪，要归中道。但从今剩把，救民长策，向灯前草。
哀陈夫子
王之道（宋代）

去矣君何速，闻之我重悲。
席尘埋古鼎，书蠹入新诗。
鸿雁嗟安仰，枌榆痛莫追。
木瓜惭未报，临纸涕涟洏。
舫斋
邓肃（宋代）

寓形天宇间，一枝慎所处。
到眼无溪山，堆胸自尘土。
陈子作舫斋，端能世外趣。
笑傲风波境，恬无风波虑。
循本鱼可观，灰心鸥自舞。
风景虽可人，公乎聊四顾。
纷纷逐末流，谁援沉迷苦。
吾事在济川，慎勿五湖去。
用十梅韵签冯簿
王炎（宋代）

讲道师友少，稽古编简残。
何以起斯文，念之心为寒。
次韵和不疑借书邻几遇其寝
沈遘（宋代）

嗟我江湖人，野性实疏简。况从衰病侵，事事益以懒。

岂不思自强，所资乃有限。但爱江夫子，平生事高散。

维于读书动，昼夜不去眼。每劳从事贤，独使簿书绾。

挥署曾不劳，兼人信无赧。有时倦欲休，就席初不煖。

邻友更借书，丁丁叩门版。尤厌吏舍喧，牛羊閧棚栈。

不如归吾庐，静对日晼晚。诗成还示我，足以惊幽孱。
尸位学署岑寂无聊泛泛随流迹近渔父每有闻见辄宣讴咏因名瀛涯渔唱 其五
朱仕玠（清代）

鸣螀几日吊秋菰，出网鲜鳞腹正腴。顿顿饱餐麻虱目，台人不羡四腮鲈。
和昌甫见寄韵
陈文蔚（宋代）

每日相亲一卷书，席门犹是昔年如。
似公长者今时少，花外何时见上车。
昭君词 其十五
罗洪先（明代）

八月天山雨雪重，梦中犹记采芙蓉。当时水殿争凉处，同伴如今可忆侬。
郊庙歌辞。隐太子庙乐章。送神
佚名（唐代）

皇情悼往，祀议增设。钟鼓铿锵，羽旄昭晰。

掌礼云备，司筵告彻。乐以送神，灵其鉴阕。
役所书事用山谷观化韵 其九
赵鼎（宋代）

风堕何能续断弦，只凭樽酒送彫年。仙人示我长生术，除却醉乡非洞天。
晚憩田家二绝
王炎（宋代）

家书未到鹊先喜，春事无多莺又啼。
偶对好山留客坐，绿阴遮屋日将西。
张致政挽章
姜特立（宋代）

上寿身仍健，荣封岁屡终。
无因拜庞德，空幸识王戎。
含玉亡遗恨，悬车近古风。
燎黄应不远，光宠贲幽宫。
和闾丘资深转运判官送张同年韵
袁说友（宋代）

造门剥啄笑谈余，过我频迂长者车。
八咏继吴推翰长，一封谕蜀属相如。
岷峨诗富追风雅，韶濩声谐复古初。
仰止骚坛方北面，不堪官事蠹书鱼。
句
何绛（明代）

一江分两界，二寺对双蓬。
送崇教大师南归
陈尧叟（宋代）

能名净行达理闱，振锡携瓶出翠微。
恩重冕旒曾召对，情高云鹤却同归。
会思莲社寰中结，杯泛潮风海上飞。
不是清时未陈力，便堪随去扫岩扉。
挽赵秋晓
黎善夫（宋代）

十载荒村共乱离，云龙上下忆追随。
生前已饱撞钟问，死后方追覆瓿诗。
此夕巷歌谁忍发，他年邻笛自应悲。
伤心岂为幽冥负，重为斯文一涕洟。
倚和吉甫提举见赠雨中述怀诗兼寄王觉轩山长
曹伯启（元代）

风雨潇潇夜未央，客床孤寂似禅床。庸材敢望日三接，佳士尚禅天一方。

万事到头都是梦，此心安处即吾乡。卜邻阳羡溪山好，远胜毗陵古战场。
寄韦秀才
李群玉（唐代）

荆台兰渚客，寥落共含情。空馆相思夜，孤灯照雨声。
寄题观澜亭二首
刘子翚（宋代）

未合沧溟势不休，喷云啮石几经秋。
雄心戏欲相吞吐，一纵词澜笔下流。
送周元吉显谟左司将漕湖北三首
杨万里（宋代）

彼此江湖漫浪翁，相逢递宿省西东。
两穷握手论诗後，一笑投胶入漆中。
临水登山公别我，青鞋布袜我从公。
貂裘已慱江西艇，只待黄花半席风。
古别离
陆游（宋代）

君北游司并，我南适熊湘，邂逅淮阴市，共饮官道傍。
丈夫各有怀，穷达讵可量；临别一取醉，浩歌神激扬。
勋业有际会，风云正苍茫。
乱点剑峰血，苦寒芒屦霜。
死即万鬼邻，生当致虞唐。
丹鸡不须盟，我非儿女肠！
宣仁圣烈皇后挽辞五首
苏颂（宋代）

元禩临朝日，群贤辅政辰。
孤臣起南国，再命入洪钧。
雨露恩弥渥，涓埃报未因。
守藩垂老恨，无路从灵輴。
送春词
刘禹锡（唐代）

昨来楼上迎春处，今日登楼又送归。
兰蕊残妆含露泣，柳条长送向风挥。
佳人对镜容颜改，楚客临江心事违。
万古至今同此恨，无如一醉尽忘机。
听蝉八绝句
杨万里（宋代）

罪过渠侬商略秋，从朝至暮不曾休。
莫嫌入夜还休去，自有寒蛩替说愁。
次韵和王巩六首
苏轼（宋代）

少年带刀剑，但识从军乐。
老大服犁锄，解佩付熔铄。
虽无献捷功，会赐力田爵。
敲冰春捣纸，刈苇秋织箔。
栎林斩冬炭，竹坞收夏箨。
四时俯有取，一饱天所酢。
君生纨绮间，欲学非其脚。
左右玉纤纤，束薪谁为缚。
勿令闻此语，翠黛頩将恶。
笑我一间茅，妇姑纷六凿。
台州郡治十二诗太守尤延之命赋·乐山堂
林宪（宋代）

兹堂虽不华，三面受山色。
直东接溟海，云雾时振翮。
几年芜秽深，一日洞天折。
悠然舒啸中，自得仁所宅。
春日江村五首
杜甫（唐代）

农务村村急，春流岸岸深。乾坤万里眼，时序百年心。

茅屋还堪赋，桃源自可寻。艰难贱生理，飘泊到如今。

迢递来三蜀，蹉跎有六年。客身逢故旧，发兴自林泉。

过懒从衣结，频游任履穿。藩篱无限景，恣意买江天。

种竹交加翠，栽桃烂熳红。经心石镜月，到面雪山风。

赤管随王命，银章付老翁。岂知牙齿落，名玷荐贤中。

扶病垂朱绂，归休步紫苔。郊扉存晚计，幕府愧群材。

燕外晴丝卷，鸥边水叶开。邻家送鱼鳖，问我数能来。

群盗哀王粲，中年召贾生。登楼初有作，前席竟为荣。

宅入先贤传，才高处士名。异时怀二子，春日复含情。
寄崔二十六立之
韩愈（唐代）

西城员外丞，心迹两屈奇。往岁战词赋，不将势力随。

下驴入省门，左右惊纷披。傲兀坐试席，深丛见孤罴。

文如翻水成，初不用意为。四座各低面，不敢捩眼窥。

升阶揖侍郎，归舍日未欹。佳句喧众口，考官敢瑕疵。

连年收科第，若摘颔底髭。回首卿相位，通途无他岐。

岂论校书郎，袍笏光参差。童稚见称说，祝身得如斯。

侪辈妒且热，喘如竹筒吹。老妇愿嫁女，约不论财赀。

老翁不量分，累月笞其儿。搅搅争附托，无人角雄雌。

由来人间事，翻覆不可知。安有巢中鷇，插翅飞天陲。

驹麛著爪牙，猛虎借与皮。汝头有缰系，汝脚有索縻。

陷身泥沟间，谁复禀指撝。不脱吏部选，可见偶与奇。

又作朝士贬，得非命所施。客居京城中，十日营一炊。

逼迫走巴蛮，恩爱座上离。昨来汉水头，始得完孤羁。

桁挂新衣裳，盎弃食残糜。苟无饥寒苦，那用分高卑。

怜我还好古，宦途同险巇.每旬遗我书，竟岁无差池。

新篇奚其思，风幡肆逶迤。又论诸毛功，劈水看蛟螭。

雷电生睒睗，角鬣相撑披。属我感穷景，抱华不能摛。

唱来和相报，愧叹俾我疵。又寄百尺彩，绯红相盛衰。

巧能喻其诚，深浅抽肝脾。开展放我侧，方餐涕垂匙。

朋交日凋谢，存者逐利移。子宁独迷误，缀缀意益弥。

举头庭树豁，狂飙卷寒曦。迢递山水隔，何由应埙篪。

别来就十年，君马记騧骊。长女当及事，谁助出帨缡。

诸男皆秀朗，几能守家规。文字锐气在，辉辉见旌麾。

摧肠与戚容，能复持酒卮。我虽未耋老，发秃骨力羸。

所馀十九齿，飘飖尽浮危。玄花著两眼，视物隔褷褵。

燕席谢不诣，游鞍悬莫骑。敦敦凭书案，譬彼鸟黏黐.

且吾闻之师，不以物自隳。孤豚眠粪壤，不慕太庙牺。

君看一时人，几辈先腾驰。过半黑头死，阴虫食枯骴.

欢华不满眼，咎责塞两仪。观名计之利，讵足相陪裨。

仁者耻贪冒，受禄量所宜。无能食国惠，岂异哀癃罢。

久欲辞谢去，休令众睢睢。况又婴疹疾，宁保躯不赀。

不能前死罢，内实惭神祇.旧籍在东郡，茅屋枳棘篱。

还归非无指，灞渭扬春澌。生兮耕吾疆，死也埋吾陂。

文书自传道，不仗史笔垂。夫子固吾党，新恩释衔羁。

去来伊洛上，相待安罛箄.我有双饮盏，其银得朱提。

黄金涂物象，雕镌妙工倕。乃令千里鲸，幺麽微螽斯。

犹能争明月，摆掉出渺瀰。野草花叶细，不辨薋菉葹。

绵绵相纠结，状似环城陴。四隅芙蓉树，擢艳皆猗猗。

鲸以兴君身，失所逢百罹。月以喻夫道，黾勉励莫亏。

草木明覆载，妍丑齐荣萎。愿君恒御之，行止杂燧觿。

异日期对举，当如合分支。
醉后呈崔大夫
杜牧（唐代）

谢傅秋凉阅管弦，徒教贱子侍华筵。

溪头正雨归不得，辜负东窗一觉眠。
题范蠡五湖杜陵浣花 其一
赵孟頫（元代）

功名自古是危机，谁似先生早拂衣。好向五湖寻一舸，霜黄木叶雁初飞。
太平守梅学士隔阔累年会遇京口喜道旧故特枉
苏颂（宋代）

学海儒珍昔所知，于令刮目异常时。
蜗庐何幸纡千骑，萤烛多惭对九枝。
铅摘次书才赡雅，麈毛挥辩状清羸。
竹符芸省翻留滞，可是青云缓步迟。
西江月·贪数明朝重九
辛弃疾（宋代）

贪数明朝重九。不知过了中秋。人生有得许多愁。惟有黄花如旧。万象亭中殢酒。九江阁上扶头。城鸦唤我醉归休。细雨斜风时候。
谢平川耆民钟尚义寄鲊 其二
唐文凤（明代）

真情不减孟宗寄，廉誉何须羊续悬。萍雨荷风生酒兴，夜阑飞梦到平川。
桃杏园
蔡襄（宋代）

送客来仙馆，清幽处处寻。
春风行酒面，昼日到花心。
独厌归期促，难忘野意深。
归鞍更回顾，桧柏自阴森。
过万柳堂有感
孟淦（清代）

当年万柳壮金台，此日空堂遍草莱。偶有客从三径过，绝无人草一花开。

莺啼杂树春将暮，风满危楼雨欲来。不尽深情凭吊里，鞭丝帽影暂徘徊。
望永思陵
陆游（宋代）

高帝中兴万物春，青衫曾忝缀廷绅。
仕为将相却常事，年及耄期能几人？早幸执殳观北伐，晚叨秉笔记东巡。
归耕况复苍梧近，郁郁葱葱佳气新。
赠范君用笔工五首 其五
方回（元代）

善舞吾闻霓裳曲，□□音有陶朱公。长袖多钱世岂少，铁鞭难得尉迟恭。
诗一首
陈少章（宋代）

十里荷开菡萏初，我公初至有西湖。
却将公事湖中了，见说官闲事也无。
送俞司户
释居简（宋代）

落日东郊寺，春风北固桡。三年控吴楚，几度到金焦。

岸绿晴初重，汀红雨后消。蒲牢鸣夜半，款曲度枫桥。
秋日即目用唐太宗爽气澄兰沼诗八句为题各赋一首 其三 露凝千片玉
弘历（清代）

彻夜碧虚净，侵晨玉露鲜。花承团复碎，草拂坠而悬。

群列蓝田秀，分来金掌圆。长秋多怨女，何事独求仙。
点绛唇 悔堂弟将至，走笔迎之
张玉珍（清代）

兰月团圞，愁中令节今宵又。吟桡来否。只在烧灯候。

别恨难消，闷也抛红豆。抛红豆。一尊芳酒。同嚼梅英瘦。
吊诸将相诗 其四
姚椿（清代）

江南封事意如何，同唱西来出塞歌。门户竟分牛李局，边庭终失邓钟和。

全家朝右恩荣极，三帅蛮中瘴疠多。何幸武安犹免族，漫将朝露叹蹉跎。
癸未春被召东山益老来贺曰赵州八十犹行脚以诗答之云
王庭圭（宋代）

八十心犹未悄然，横担拄杖布行缠。都城游遍归来日，却使谁还汤水钱。
山居诗 其二
释延寿（宋代）

古树交盘簇径深，阒无人到为难寻。祇和算计千般事，谁解消停一点心。

冰锁瀑声中夜断，云吞岳影半天沈。寒灯欲绝禅初起，透牖疏风触短襟。
再赋立春效王建三绝 其三
周紫芝（宋代）

圣明天子见升平，二纪颁春下禁庭。今岁御前争进表，明年七十贺慈宁。
客久梦中代内作二绝 其一
张羽（凤举）（明代）

梅蕊先春发，山茶寒著花。郎从前日去，蚤晚过长沙。
续演雅十诗 其九
白珽（元代）

滦人薪巨松，童山八百里。世无奚超勇，惆怅渡易水。
镇远行台一与剑潭熊太守夜奕 其一
区元晋（明代）

银烛高烧刺史堂，一枰同此战秋光。着中先后谋应审，局上风秋变靡常。

淹坐可虞柯易朽，乘閒正值橘初黄。归来却怪婴情久，残月无多影半窗。
虫豸诗。蟆子（三首）
元稹（唐代）

蟆子微於蚋，朝繁夜则无。毫端生羽翼，针喙噆肌肤。

暗毒应难免，羸形日渐枯。将身远相就，不敢恨非辜。

晦景权藏毒，明时敢噬人。不劳生诟怒，只足助酸辛。

隼眦看无物，蛇躯庇有鳞。天方刍狗我，甘与尔相亲。

有口深堪异，趋时讵可量。谁令通鼻息，何故辨馨香。

沉水来沧海，崇兰泛露光。那能枉焚爇，尔众我微茫。
题云龙图
陈容（宋代）

骑元气，游太空。
普厥施，收成功。
抉河汉，触华嵩。
赠五羊太守
丘濬（宋代）

碧睛蛮婢头蒙布，黑面胡儿耳带环。
几处楼台皆枕水，四周城郭半围山。
吴子副送性之诗有老子只堪持蟹螯之句因寄之
释德洪（宋代）

秋来残暑犹顽赖，推挤不去吁可怪。哦君妙语齿颊清，冰壶照人吐精彩。

绝知此公风味高，想见尊前持蟹螯。说禅不用朱藤杖，看月却披宫锦袍。

大藩衣冠蔚城市，君所过从天下士。忘怀一笑饯年华，醉里千篇是生计。

相知何必盖须倾，此语荒唐却甚真。人生怀抱要磊落，他年相逢是故人。
寿实斋侍郎王先生
朱南杰（宋代）

崧高维岳诵生申，整顿乾坤属旧臣。
天下安危关出处，性中存养自真纯。
便归紫橐酬公论，已草黄麻授正人。
天为皇家锡难老，愿将霖雨福斯民。
恼公
李贺（唐代）

宋玉愁空断，娇饶粉自红。歌声春草露，门掩杏花丛。

注口樱桃小，添眉桂叶浓。晓奁妆秀靥，夜帐减香筒。

钿镜飞孤鹊，江图画水葓。陂陀梳碧凤，腰袅带金虫。

杜若含清露，河蒲聚紫茸。月分蛾黛破，花合靥朱融。

发重疑盘雾，腰轻乍倚风。密书题豆蔻，隐语笑芙蓉。

莫锁茱萸匣，休开翡翠笼。弄珠惊汉燕，烧蜜引胡蜂。

醉缬抛红网，单罗挂绿蒙。数钱教姹女，买药问巴賨.

匀脸安斜雁，移灯想梦熊。肠攒非束竹，胘急是张弓。

晚树迷新蝶，残霓忆断虹。古时填渤澥，今日凿崆峒。

绣沓褰长幔，罗裙结短封。心摇如舞鹤，骨出似飞龙。

井槛淋清漆，门铺缀白铜。隈花开兔径，向壁印狐踪。

玳瑁钉帘薄，琉璃叠扇烘。象床缘素柏，瑶席卷香葱。

细管吟朝幌，芳醪落夜枫。宜男生楚巷，栀子发金墉。

龟甲开屏涩，鹅毛渗墨浓。黄庭留卫瓘，绿树养韩冯。

鸡唱星悬柳，鸦啼露滴桐。黄娥初出座，宠妹始相从。

蜡泪垂兰烬，秋芜扫绮栊。吹笙翻旧引，沽酒待新丰。

短珮愁填粟，长弦怨削菘。曲池眠乳鸭，小阁睡娃僮。

褥缝篸双线，钩绦辫五总。蜀烟飞重锦，峡雨溅轻容。

拂镜羞温峤，薰衣避贾充。鱼生玉藕下，人在石莲中。

含水弯蛾翠，登楼选马騣.使君居曲陌，园令住临邛。

桂火流苏暖，金炉细炷通。春迟王子态，莺啭谢娘慵。

玉漏三星曙，铜街五马逢。犀株防胆怯，银液镇心忪。

跳脱看年命，琵琶道吉凶。王时应七夕，夫位在三宫。

无力涂云母，多方带药翁。符因青鸟送，囊用绛纱缝。

汉苑寻官柳，河桥阂禁钟。月明中妇觉，应笑画堂空。
送侍讲李渔村前辈改官归里
汪灏（宋代）

瀛海曾收百丈涛，浮云又见万峰高。久拌圭组同鸡肋，岂有功峰识马曹。

玉署自难留永叔，青山未解负张褒。仲宣近许论诗律，缥缈云门别梦劳。
古诗三首 其二
王景（五代）

明月出天东，团团历东井。不因朝阳辉，何以散光景。

中涵古桂华，期与天地永。本体无盈亏，清明乃其性。

常恐中天云，翳此山河影。有如浊水珠，弃置谁复省。

长风一扫荡，恒若冰鉴炯。白玉十二楼，照耀蓬莱境。
检点旧文漫占 其一
缪公恩（清代）

凌云志气昔如何，暑日寒宵费揣摩。一自归来不相见，缄函已是十年多。
郑子真
徐钧（宋代）

栖迟郑国一癯仙，不被人知四十年。
谷口躬耕时未久，京师何事忽争传。
走笔次韵张以道 鹿亭
史浩（宋代）

双鹿处岩隈，似有人性灵。山童自驯扰，俗客必心惊。

循除水濈濈，竹暗藏幽亭。有时带露归，濈濈身有青。
登峨眉 其八
毛澄（清代）

澄碧古潭渺，落木号西崖。龙子三寸余，头角藏风雷。

海水缩归钵，养此千岁孩。铁销南极垂，石扇中天开。

琼楼十日出，花发金银台。玉女千余人，飘飖凌九垓。

云璈辍灵响，贻我镂霞杯。蹑烟笑相语，汉武非仙才。
次韵王介甫金陵怀古四首 其三
刘攽（宋代）

楚贡来迟诡问江，汉收群策士心降。一言已重黄金百，再见仍蒙白璧双。

漂客脱身甘马革，老儒投笔谢书窗。岂知三阁酣诗酒，浩唱庭花倒玉缸。
陈秘书分符星渚同饯别用杜甫老手便剧郡之句
崔与之（宋代）

天生一代奇，人瑞国之宝。
少游翰墨场，声誉日杲杲。
蟠胸三万卷，致君应有道。
怀璧掩其光，几书州县考。
翩翩凤新雏，飞上群玉岛。
郎星粲光躔，同舍未为老。
自诡乘一障，决计何太早。
分以星子符，庐阜足幽讨。
荣途竞奔逐，砥柱回澜倒。
自顾孤危踪，归意万浩浩，
白头频送客，可以慰离抱。
江头潮正平，西风一帆好。
尚书令魏国忠宪韩公挽词 其一
文彦博（宋代）

平生投分比金兰，莫逆论心最岁寒。唱第枫宸陪骥尾，秉钧槐府并貂冠。

潘阳事契常脩睦，相魏亲邻正讲欢。冰井台边星陨后，百身何赎但汍澜。
花前叹
白居易（唐代）

前岁花前五十二，今年花前五十五。岁课年功头发知，

从霜成雪君看取。几人得老莫自嫌，樊李吴韦尽成土。

南州桃李北州梅，且喜年年作花主。花前置酒谁相劝，

容坐唱歌满起舞。欲散重拈花细看，争知明日无风雨。
登白帝城二首 其二
张嵲（宋代）

殊方秋尽怯登临，万里屯云结岁阴。崖壁𡷸岈知禹绩，江山割据识雄心。

沧波南下奔云急，单舸东游两鬓侵。漂转十方仍作客，沉吟怀古泪沾襟。
嘲中条
文同（宋代）

荆山赴太华，百万如走驼。
嘴尾不相殊，前后翻海波。
既至拥而蹲，仰首争列罗。
太华势愈尊，引手欲下摩。
中条从北来，亦愿依巍峨。
岂知队伍弱，只类马与驘。
奔腾气力尽，群伏饮大河。
饮已只南望，岌然将奈何。
游粤秀山
戴琏（明代）

载酒重游负郭山，迢迢荒径石苔斑。茶烟半壁人初到，花雨满苔僧未还。

朝汉台荒聊徙倚，呼鸾道古更跻攀。不堪回首东风晚，一路松杉响佩环。
题南康翁教授匡山读书处
王褒（两汉）

海国横秀气，兹山郁嵯峨。群峰青天半，倒影凌沧波。

匡裕古哲士，结庐层峦阿。遗构委蔓草，岩扉长蓬科。

我来属杪秋，攀跻兴尤多。楼观出林表，石磴穿松萝。

琴樽落叶下，衣袂浮云过。群籁起天末，长风振寒柯。

手招谪仙人，宴坐朱颜酡。细读紫阳碑，莓苔共摩挲。

怀古访陈迹，贤达知几何。愧我山野癖，岁月徒蹉跎。

夫子金闺彦，侯庠赋菁莪。散襟发逸思，策杖仍长歌。

夔龙凤池上，珊珊振环珂。终当拂衣去，接武金銮坡。
似贤斋竹
曾几（宋代）

大暑不可度，小轩聊复开。
只消看竹坐，不必要风来。
岂待迷时种，何妨腊月栽。
叶端须雨打，有句索渠催。
再作十绝寄胡伯负兵侍仲方尚书
李元实（宋代）

绍兴秦桧秉洪钧，澹老昌言斩桧秦。
犹恨日来三四子，搞章不说斩奸臣。
题张宗苍四季山水图 其四 瑶林冬岫
弘历（清代）

红楼绿树相参差，点缀天花万嶂蕤。却忆五台白云寺，三年前景故如斯。
送徐大夫赴广州
刘长卿（唐代）

上将坛场拜，南荒羽檄招。远人来百越，元老事三朝。

雾绕龙山暗，山连象郡遥。路分江淼淼，军动马萧萧。

画角知秋气，楼船逐暮潮。当令输贡赋，不使外夷骄。
少逸登第还里中
孙觌（宋代）

帐底诸生拥鼻谣，诗书满腹似边韶。禹门击水高三级，尧殿披云焕九霄。

骏马看花春寂寂，长檠烧烛夜寥寥。一飞更上金銮去，满袖香烟散早朝。
周抚干挽词二首 其二
孙觌（宋代）

谁续先贤传，犹推月旦评。命儒通德里，听法梵王城。

除地黄金布，帷裳绛帐横。何人追旧事，扣角话三生。
菩萨蛮 榕城客舍啖荔枝
顾贞观（清代）

果然仙品如图谱。晶莹尚湿枫亭露。映彻玉壶冰。守宫纱一层。

亭桃争比得。鹤顶真珠液。好在宋家香。刚逢十八娘。
拜表早出，赠皇甫宾客
白居易（唐代）

一月一回同拜表，莫辞侵早过中桥。

老于君者应无数，犹趁西京十五朝。
寄赵景周抚干二首
洪咨夔（宋代）

杨柳青已絮，芍药红方葩。
诗随去帆东，春风属谁家。
音疏日月駃，目短天宇赊。
小德最怜渠，丹颊三髻丫。
促拍满路花 秋日同南耕衣白鲁望弟偶憩城南放生池
陈维崧（清代）

峥泓寂历甚，杳霭有无间。城南多古寺，得秋闲。风廊石濑，竹筱更檀栾。

游鳞翻碧浪，雪鬣银鬐，此中大可投竿。

仗西风、寄语南山，窈窕好烟鬟。如何偏不厌，老僧看。

南山覆我，君自喜尘寰。倘肯经过密，秀黛三升，日应给与君餐。
为沈趣庵题画
偶桓（明代）

溪山深处野人居，小小帘栊草阁虚。
洒面松风吹梦醒，凌霄花落半床书。
送僧见明极和尚
释如净（宋代）

机丝抽尽万缘平，休倚寒岸转路程。
千圣不携无影像，那边借伴月华明。
咏霜二首 其二
苏辙（宋代）

清霜欺客病，乘夜逼窗扉。坐睡依炉暖，细声闻叶飞。

蕉絺空满箧，砧杵旋催衣。起看庭前草，松筠未觉非。
满江红 其六 八窗叔和，再用韵
李曾伯（宋代）

竹马同游，平生志、相期霄壑。今老矣，儒冠宁误，戎装徒著。

卷起老鲵江海事，放教禽鸟山林乐。问尚堪、舞剑渡河无，公应莫。

粟可饭，衣从恶。秫可酒，茶胜薄。但此身长健，老天不错。

竹院昼闲参内景，蒲团夜坐披圆觉。愿此生、无愧北山猿，西湖鹤。
寄陈宰
许月卿（宋代）

上国春多雨，西江莲自香。
恐人疑少室，惟我薄淮阳。
南北东西命，君臣父子常。
到官理词讼，月色更风光。
从崇山向越常
沈佺期（唐代）

朝发崇山下，暮坐越常阴。西从杉谷度，北上竹溪深。

竹溪道明水，杉谷古崇岑。差池将不合，缭绕复相寻。

桂叶藏金屿，藤花闭石林。天窗虚的的，云窦下沉沉。

造化功偏厚，真仙迹每临。岂徒探怪异，聊欲缓归心。
感昔
陆游（宋代）

五丈原头秋色新，当时许国欲忘身。
长安之西过万里，北斗以南惟一人。
往事已如辽海鹤，余年空羡葛天民。
腰间白羽凋零尽，却照清溪整角巾。
郑丞相生日口号十首
刘克庄（宋代）

陌上尘飞敕使来，亲传天语贺元台。
门庭如水无珍献，惟有黄华伴寿杯。
赠余生同伦
王绂（明代）

忆我当时别故邱，若翁携汝送行舟。而今十载重相见，子正青年我白头。
同孙不愚过昆阳
黄庭坚（宋代）

田园恰恰值春忙，驱马悠悠昆水阳。
古庙藤萝穿户牖，断碑风雨碎文章。
真人寂寞神为社，坚垒委蛇女采桑。
拂帽村帘夸酒好，为君聊解一瓢尝。
过蛮洞
宋之问（唐代）

越岭千重合，蛮溪十里斜。竹迷樵子径，萍匝钓人家。

林暗交枫叶，园香覆橘花。谁怜在荒外，孤赏足云霞。
荆轲刺秦王
刘向 编（两汉）

秦将王翦破赵，虏赵王，尽收其地，进兵北略地，至燕南界。

太子丹恐惧，乃请荆卿曰：“秦兵旦暮渡易水，则虽欲长侍足下，岂可得哉？”荆卿曰：“微太子言，臣愿得谒之。今行而无信，则秦未可亲也。夫今樊将军，秦王购之金千斤，邑万家。诚能得樊将军首，与燕督亢之地图，献秦王，秦王必说见臣，臣乃得有以报太子。”太子曰：“樊将军以穷困来归丹，丹不忍以己之私，而伤长者之意，愿足下更虑之！”

荆轲知太子不忍，乃遂私见樊於期，曰：“秦之遇将军，可谓深矣。父母宗族，皆为戮没。今闻购樊将军之首，金千斤，邑万家，将奈何？”樊将军仰天太息流涕曰：“吾每念，常痛于骨髓，顾计不知所出耳！”轲曰：“今有一言，可以解燕国之患，而报将军之仇者，何如？”樊於期乃前曰：“为之奈何？”荆轲曰：“愿得将军之首以献秦，秦王必喜而善见臣。臣左手把其袖，而右手揕其胸，然则将军之仇报，而燕国见陵之耻除矣。将军岂有意乎？”樊於期偏袒扼腕而进曰：“此臣之日夜切齿拊心也，乃今得闻教！”遂自刎。

太子闻之，驰往，伏尸而哭，极哀。既已，不可奈何，乃遂盛樊於期之首，函封之。

于是太子预求天下之利匕首，得赵人徐夫人之匕首，取之百金，使工以药 淬之。以试人，血濡缕,人无不立死者。乃为装遣荆轲。

燕国有勇士秦武阳，年十二，杀人，人不敢与忤视。乃令秦武阳为副。(秦武阳 一作：秦舞阳)

荆轲有所待，欲与俱，其人居远未来，而为留待。

顷之未发，太子迟之。疑其有改悔，乃复请之曰：“日以尽矣，荆卿岂无意哉？丹请先遣秦武阳！”荆轲怒， 叱太子曰：“今日往而不反者，竖子也！今提一匕首入不测之强秦，仆所以留者，待吾客与俱。今太子迟之，请辞决矣！”遂发。

太子及宾客知其事者，皆白衣冠以送之。至易水上，既祖，取道。高渐离击筑，荆轲和而歌，为变徵之声，士皆垂泪涕泣。又前而为歌曰：“风萧萧兮易水寒，壮士一去兮不复还！”复为慷慨羽声，士皆瞋目，发尽上指冠。于是荆轲遂就车而去，终已不顾。

既至秦，持千金之资币物，厚遗秦王宠臣中庶子蒙嘉。

嘉为先言于秦王曰：“燕王诚振怖大王之威，不敢兴兵以拒大王，愿举国为内臣。比诸侯之列，给贡职如郡县，而得奉守先王之宗庙。恐惧不敢自陈，谨斩樊於期头，及献燕之督亢之地图，函封，燕王拜送于庭，使使以闻大王。唯大王命之。”

秦王闻之，大喜。乃朝服，设九宾，见燕使者咸阳宫。

荆轲奉樊於期头函，而秦武阳奉地图匣，以次进。至陛下，秦武阳色变振恐，群臣怪之，荆轲顾笑武阳，前为谢曰：“北蛮夷之鄙人，未尝见天子，故振慑，愿大王少假借之，使毕使于前。”秦王谓轲曰：“起，取武阳所持图！”

轲既取图奉之， 发图，图穷而匕首见。因左手把秦王之袖，而右手持匕首揕之。未至身，秦王惊，自引而起，绝袖。拔剑，剑长，操其室。时恐急，剑坚，故不可立拔。

荆轲逐秦王，秦王还柱而走。群臣惊愕，卒起不意，尽失其度。而秦法，群臣侍殿上者，不得持尺兵；诸郎中执兵，皆陈殿下，非有诏不得上。方急时，不及召下兵，以故荆轲逐秦王，而卒惶急无以击轲，而乃以手共搏之。

是时，侍医夏无且以其所奉药囊提轲。秦王方还柱走，卒惶急不知所为。左右乃曰：“王负剑！王负剑！”遂拔以击荆轲，断其左股。荆轲废，乃引其匕首提秦王，不中，中柱。秦王复击轲，被八创。

轲自知事不就，倚柱而笑，箕踞以骂曰：“事所以不成者，乃欲以生劫之，必得约契以报太子也。”

左右既前，斩荆轲。秦王目眩良久。
读大唐西域记十三首 其十三
释函是（明代）

宝洲多美色，可以倾人国。维有僧伽罗，庶几祛此惑。

大海何茫茫，谁执天马鬣。骧腾云路中，回顾即淹没。

妖媚岂不工，降心吾有诀。哀哉五百人，湎淟终难脱。

延祸及宫庭，贵贱同湮没。悠悠古自今，内外须明哲。
望青草湖吊郭仲炳
田榕（清代）

昆池旧擅湖山胜，舟屋滨湖复倚山。不见林逋飞鹤出，空思魏野跨驴还。

平居同调人芜没，黔国怜才事等闲。传得高峣绝唱在，近华深处几开颜。
菩萨蛮
陶淑（清代）

花瓜小向庭中设。素馨织得灯如雪。新样合欢鞋。七双筵上排。

笑它儿女小。只管求些巧。蛛网结成罗。是谁求最多。
送吴彦融赴举
方干（唐代）

用心精至自无疑，千万人中似汝稀。上国才将五字去，

全家便待一枝归。西陵柳路摇鞭尽，北固潮程挂席飞。

想见明年榜前事，当时分散著来衣。
破屋
石沆（明代）

三间破屋两间空，廊壁萧然西复东。
惨恻岂宜愁坐客，清虚聊称病眠翁。
敢将道义夸汾水，惟有诗歌抵雒中。
客到消闲无一物，竹窗明月柳桥风。
寄茶与平甫
王安石（宋代）

碧月团团堕九天，封题寄与洛中仙。
石楼试水宜频啜，金谷看花莫漫煎。
渔家傲·平岸小桥千嶂抱
王安石（宋代）

平岸小桥千嶂抱。柔蓝一水萦花草。茅屋数间窗窈窕。尘不到。时时自有春风扫。
午枕觉来闻语鸟。欹眠似听朝鸡早。忽忆故人今总老。贪梦好。茫然忘了邯郸道。
陈循中求赋高丽墨诗为作长句
谢薖（宋代）

老松收烟琢玄玉，可试洮州鸭头绿。来从万里古乐浪，传到麻源第三谷。

要须岱郡鹿角胶，捣成方解土炭嘲。请君摩研写新作，一弄潺湲吊康乐。
宿溪口一首
刘一止（宋代）

溪声来天边，风水共豪纵。夜气剧奔马，侵晓不能控。

书生有清癖，咏雪宁忽冻。胡为枕寒流，故遣不成梦。
赤壁词（招韩无咎游金山）
陆游（宋代）

禁门钟晓，忆君来朝路，初翔鸾鹄。西府中台推独步，行对金莲宫烛。蹙绣华鞯，仙葩宝带，看即飞腾速。人生难料，一尊此地相属。

回首紫陌青门，西湖闲院，锁千梢修竹。素壁栖鸦应好在，残梦不堪重续，岁月惊心，功名看镜，短鬓无多绿。一欢休惜，与君同醉浮玉。
知府黄寺簿生日
释绍嵩（宋代）

从容此日见清规，玉佩琼琚杜拾遗。
携李转闻风教好，苍生从此得伸眉。
鱼虎子图
完璞琦公（明代）

翠羽画殊绝，窥鱼秋水深。
忽来知险意，静立见机心。
沙白霜初落，溪寒日易阴。
何当随啄木，除蠹向高林。
过王园看花
祁文友（清代）

千株红紫斗芳妍，春到频添酒债钱。任是打门官吏急，公家不税种花田。
乐物吟
邵雍（宋代）

物有声色气味，人有耳目口鼻。万物于人一身，反观莫不全备。
念奴娇（约友中秋游长桥，魏倅·邦式不预，作念奴娇，和其韵）
朱敦儒（宋代）

素秋天气，是登山临水，昔人悲处。我遇清时无个事，好约莺迁鸿翥。旋整兰舟，多携芳酝，笑里轻帆举。松江缆月，望云飞棹延伫。

别乘文雅风流，新词光万丈，珠连锦聚。恨不同游，指浩渺、玉宇琼楼相付。桂子收香，蟾辉采露，暂辍尊前舞。丝囊封寄，倩他双翠衔去。
将去岑溪，留别同乡流人艾归
李宪噩（清代）

知从北州遣，几载作流人。蛮内语偏识，天涯情自亲。

离乡无贵贱，共客识酸辛。莫羡扬帆去，依然粤水滨。
金陵杂兴二百首
苏泂（宋代）

前日葵苗匝地青，几何时节与人平。
旁观指点荼醾架，折蕊攀条似隔生。
诗偈 其三十二
庞蕴（唐代）

中人乐寂静，下士好威仪。菩萨心无碍，同凡凡不知。

佛是无相心，何须有相持。但令心了事，遮莫外人疑。

如人渴饮水，冷暖心自知。
红绽雨肥梅
姚鼐（清代）

五月零梅雨，凄迷小院中。方看千树绿，忽讶数枝红。

硕大浆应千，匀圆气太充。叶边明点缀，颗上罅玲珑。

得润香痕吐，迎阳霁色融。湿阴前日重，干种异时功。

低亚湘帘影，频摇曲槛风。长卿最消渴，试赋上林丛。
讥元载诗
高亭（唐代）

上元官吏务剥削，江淮之人皆白著。
诗
李颙（明代）

焦肺枯肝，抽肠裂膈。
挽赵无垢二首
李曾伯（宋代）

早奏玉垣绩，才登金掌班。
众皆期两地，谁谓老三山。
江夏动劳上，东平礼义间。
壮猷惭弗克，孰与济时艰。
游简寂观
张正见（南北朝）

三梁涧本绝，千仞路犹通。
即此神山内，银牖映仙宫。
镜似临峰月，流如饮涧虹。
幽桂无斜影，深松有劲风。
惟当远人望，知在白云中。
补梦中所作
郑思肖（宋代）

鸿雁流离梦亦惊，满怀凄怨足秋声。
此身不死胡儿手，留与君王取太平。
得韧叟涞水书叠前韵为答并柬小帆
陈宝琛（清代）

停云西望郁苍苍，书至犹缄泪数行。此局未输胡敛子，我心如醉莫知乡。

剧怜握玺只文母，痴想挥戈有鲁阳。闻说耦耕邻约遂，山中残腊且聊浪。
芳草
李中（五代）

二月正绵绵，离情被尔牵。四郊初过雨，万里正铺烟。

眷恋残花惹，留连醉客眠。飘香是杜若，最忆楚江边。
寄晁应之二首
张耒（宋代）

强读诗书叹白头，一官飘泊寄东周。
匏瓜有系身难去，人足无音境更幽。
晚接贤豪宽病思，老将文字写离忧。
相思一夕亲谈笑，梦断云山相对愁。
景祐祭文宣王庙六首
佚名（隋代）

大哉至圣，文教之宗。
纪网王化，丕变民风。
常祀有秩，备物有容。
神其格思，是仰是崇。
寄赠曾裘父兼呈严黎二师
赵蕃（宋代）

忆昨初南渡，吾家住信州。
枢庭尝牧守，词掖旧淹留。
生世夫何晚，斯人不易求。
风流付篇翰，零落卧山邱。
尚友当论世，如公实并游。
近功称共学，为伪说横流。
白首无愆素，清名所得优。
百年安瓮牖，万里罢浮游。
太守尊徐孺，乡人慕少游。
成蹊自桃李，有臭别薰莸。
久矣闻风义，因兹速置邮。
碧云增怅望，石鼎怕冥搜。
王谢池台古，严黎钟磬幽。
林园小摇落，岩壑细雕锼。
岂曰忘徵逐，怀哉困阻修。
駏蛩终有合，针石讵难收。
西湖无水
林泳（宋代）

红云赤日煮清澜，涸蜯枯鱼不忍看。
佛老因言沧海变，诗人曾忍洞庭乾。
弄船渡子愁归去，枕鼓雷官唤醒难。
谩道天仙司下土，绿章几度祝星坛。
偶书 其四
张镃（宋代）

野水因晴自少文，淡云当昼不容昏。夹泥船小才通港，洗菜人归定入村。

布谷飞鸣随燕去，舂锄俛啄得鱼吞。春风有得诗如许，妙处从来复细论。
广州 其一
曾丰（宋代）

室女环垂额，蕃儿布缠头。阓门罗姥妇，游艇售娼优。

曲巷公渝滥，通衢乱溺溲。羊山来辄去，地恶不堪留。
偈颂十八首 其八
释广闻（宋代）

天生有大福德人，与佛同时同现瑞。是知心与佛心同，母仪天下同化育。

如春及物春无迹，如月印水月无痕。天人中来道机熟，应身摩耶显慈力。

与天同寿福元元，万年密赞无为治。山林演此无为法，是亦名为报恩者。
次儿瀹以诗四首道各意因两用其韵 其七
陈著（宋代）

俗氛炎郁攸，世燄毒恶来。清当友孤竹，隐当友仙梅。
送赵国宜直筠州户掾
陈文蔚（宋代）

苦无多路旅程宽，正是江南绿打团。
欲湿征衫梅雨细，不成客梦麦秋寒。
官闲诗可频搜句，亲近书宜月问安。
自笑无才愧之子，明时君禄讵能干。
忆秦娥·秦楼月
石孝友（宋代）

秦楼月。秦娥本是秦宫客。秦宫客。梦云风韵，借仙标格。相从无计不如休，如今去也空相忆。空相忆。尊前欢笑，梦中寻觅。
送前进士蔡京赴学究科（时崔相公、杨尚书掌选）
刘禹锡（唐代）

耳闻战鼓带经锄，振发声名自里闾。已是世间能赋客，

更攻窗下绝编书。朱门达者谁能识，绛帐书生尽不如。

幸遇天官旧丞相，知君无翼上空虚。
牡丹
杨轩（宋代）

杨妃歌舞态，西子巧谗魂。
利剑砍不断，馀妖钟此根。
光华日已盛，栏槛岂长存。
寄语寻芳香，须知松柏尊。
水龙吟·春兴昊天空阔初晴
丘处机（宋代）

春兴昊天空阔初晴，气回万物欣欣茂。亭台俯仰，山川高下，妆成锦绣。碧洞清泉，响闻迢递，一声长溜。更时时注目，悠悠远看，青峰上，白云凑。无限灵禽异兽。慰闲心、不辞柴瘦。含风翠柏，双崖争长，千株竞秀。耀日丹台，四时为伴，百年随寿。任寒来暑往，星移物换，得高眠
春夜竹亭赠钱少府归蓝田
王维（唐代）

夜静群动息，时闻隔林犬。
却忆山中时，人家涧西远。
羡君明发去，采蕨轻轩冕。
桥陵诗三十韵，因呈县内诸官
杜甫（唐代）

先帝昔晏驾，兹山朝百灵。崇冈拥象设，沃野开天庭。

即事壮重险，论功超五丁。坡陀因厚地，却略罗峻屏。

云阙虚冉冉，风松肃泠泠。石门霜露白，玉殿莓苔青。

宫女晚知曙，祠官朝见星。空梁簇画戟，阴井敲铜瓶。

中使日夜继，惟王心不宁。岂徒恤备享，尚谓求无形。

孝理敦国政，神凝推道经。瑞芝产庙柱，好鸟鸣岩扃。

高岳前嵂崒，洪河左滢濙。金城蓄峻址，沙苑交回汀。

永与奥区固，川原纷眇冥。居然赤县立，台榭争岧亭。

官属果称是，声华真可听。王刘美竹润，裴李春兰馨。

郑氏才振古，啖侯笔不停。遣辞必中律，利物常发硎。

绮绣相展转，琳琅愈青荧。侧闻鲁恭化，秉德崔瑗铭。

太史候凫影，王乔随鹤翎。朝仪限霄汉，容思回林坰.

轗轲辞下杜，飘飖陵浊泾。诸生旧短褐，旅泛一浮萍。

荒岁儿女瘦，暮途涕泗零。主人念老马，廨署容秋萤。

流寓理岂惬，穷愁醉未醒。何当摆俗累，浩荡乘沧溟。
端午内中帖子词 其二 夫人阁
王圭（唐代）

绕臂双条达，红纱昼梦惊。连吹紫云曲，不及晚妆成。
归梦
杜甫（唐代）

道路时通塞，江山日寂寥。
偷生唯一老，伐叛已三朝。
雨急青枫暮，云深黑水遥。
梦魂归未得，不用楚辞招。
谢池春
李石（宋代）

烟雨池塘，绿野乍添春涨。凤楼高、珠帘卷上。金柔玉困，舞腰肢相向。似玉人、瘦时模样。

离亭别后，试问阳关谁唱。对青春、翻成怅望。重门静院，度香风屏障。吐飞花、伴人来往。
经李处士杜城别业
温庭筠（唐代）

忆昔几游集，今来倍叹伤。百花情易老，一笑事难忘。

白社已萧索，青楼空艳阳。不闲云雨梦，犹欲过高唐。
登郁孤台 其二
韦骧（宋代）

去年秋宿洞庭湖，今日登临在郁孤。两处风流皆胜绝，一身奔走亦崎岖。

光摇二水看云断，翠滴千山爱日晡。吏役不容清兴足，放船回首望城隅。
代玉师谢苏子瞻
徐积（宋代）

海上山翁归，童子言有客。身披一鹤氅，足曳双凫舄。

控却大鹏头，踏著巨鳌脊。面带玉山气，手画龙泥壁。

诸仙争进砚，一笑已投笔。其夕刮两眼，烧却犀一尺。
游龙门奉先寺
杜甫（唐代）

已从招提游，更宿招提境。
阴壑生虚籁，月林散清影。（虚籁 一作：灵籁）
天阙象纬逼，云卧衣裳冷。
欲觉闻晨钟，令人发深省。
蚤发潞河柬何冬官
谢迁（明代）

千里乡心逐雁飞，晨光初动尚熹微。送迎深愧劳宾主，今昨何烦问是非。

自在沙鸥眠岸迥，凋零霜叶挂林稀。十年京洛归来晚，犹喜淄尘未染衣。
熙春园
杨蟠（宋代）

桃源未识恐微茫，每坐青林惯日长。
鱼鸟自同千里乐，风烟漫逐一城香。
竹围月色来深院，花引春情过短墙。
人世定知何处好，且勤诗酒惜年光。
对花
邵雍（宋代）

花枝照酒卮，把酒嘱花枝。酒尽钱能买，花残药不医。

人无先酩酊，花莫便离披。慢慢对花饮，况春能几时。
谒金门·秋兴
苏轼（宋代）

秋池阁。风傍晓庭帘幕。霜叶未衰吹未落。半惊鸦喜鹊。
自笑浮名情薄。似与世人疏略。一片懒心双懒脚。好教闲处著。
酬曹侍御见寄
薛能（唐代）

儒道苦不胜，迩来惟慕禅。触途非巧者，于世分沉然。

要地羞难非，闲居钝更便。清和挑菜食，闷寂闭花眠。

累遣期抛俸，机忘怕与权。妨春愁筦榷，响夜忆林泉。

匪石从遭刖，珠膏枉被煎。讨论唯子厚，藏退合吾先。

旧制群英伏，来章六义全。休旬一拟和，乡思乱情田。
喜雨五首
刘克庄（宋代）

点点沃枯焦，声声伴寂寥。
五更初听雨，千载后闻韶。
安仁溪口
李彦章（清代）

罨画人家绕小溪，满林风露压篷低。秋江记得停舟处，斜日梢头橄榄梯。
子敬作诗已久不以见示忽出一卷共有四十字乃相陪避暑三峡桥之作戏次其韵
曹彦约（宋代）

乃有诗如此，清新思涌泉。夤缘尘外景，发露性中天。

旧事惊陈迹，新功喜盛年。当流攲枕处，醒得困时眠。
南明山宝相寺十五题 其十一 白莲庵
释显忠（宋代）

谁将白莲子，固向峰顶栽。非学远公社，兼无陶令来。

去世迹何旷，诛茅心已灰。不知岁月改，但见此花开。
寒夜读书
陆游（宋代）

老去无他嗜，书中有独欣。
月窗鸡喔喔，霜野犬狺狺。
虽叹吾何适，犹尊昔所闻。
从今倘未死，一日亦当勤。
酬段侍御
赵嘏（唐代）

莲花上客思闲闲，数首新诗到筚关。

吟得楚天风雨霁，一条江水两三山。
杂曲歌辞 伊州 歌第五
盖嘉运（唐代）

桂殿江乌对，彫屏海燕重。秖应多酿酒，醉罢乐高钟。
忆钓舟
吴融（唐代）

青山小隐枕潺湲，一叶垂纶几溯沿。后浦春风随兴去，

南塘秋雨有时眠。惯冲晓雾惊群雁，爱飐残阳入乱烟。

回首无人寄惆怅，九衢尘土困扬鞭。
了斋自警六首
陈瓘（宋代）

手在何忧弓力强，巧穷那得秘穿杨。
太和有味人人饮，谁识醒时是醉乡。
哀江南诗五叠秋兴韵八章 其五
姚燮（清代）

大江左臂截焦山，万马漂沈指顾间。那有龙骧驰蜀舰，翻容狗盗据齐关。

护军塞北思依窦，宣慰淮西待荐颜。犹道零陵多智略，战勋旧冠羽林班。
初得庵基于青山用立方韵请道祖同赋
葛胜仲（宋代）

身閒那赠绕朝策，来作菁山数旬客。结庵痛谢九流宾，轻重嫌旬分履屐。

才通箭道菖蒲潭，幼舆政合居山岩。斗健更须升绝顶，接天巨浸浮东南。

从来不办王济癖，石磴骑危甘脚历。欲将土木化荆榛，坐叹清风来入室。

练裙葛帔居山村，共怪膏粱相国孙。祝鸡为邻言不食，自此相从煮白石。
池上
赵嘏（唐代）

正怜佳月夜深坐，池上暖回燕雁声。

犹有渔舟系江岸，故人归尽独何情。
送李尊师玄
孟郊（唐代）

口诵碧简文，身是青霞君。头冠两片月，肩披一条云。

松骨轻自飞，鹤心高不群。
和晚登故丰门
杨杰（宋代）

故丰门近子真家，楼上高吟冰齿牙。帆似马来思杜牧，剑为龙去忆张华。

沟还故道穿城角，沙涨平川压水涯。江外西山衔落日，几重苍翠衬馀霞。
怀梅水村十绝用张小山韵
赵必象（宋代）

暮秋已误张郎约，冬暮归期又未成。
趁取岁前到家好，春来怕有杜鹃声。
归自山中道过张茂才
卢龙云（明代）

薜衣藜杖翠微隈，习习清风两腋回。问字堪过杨子宅，论文况羡襧生才。

相推白璧连城重，自有黄金索骏来。迟尔长杨秋色里，好怀春并蓟门开。
慈恩寺石磬歌
卢纶（唐代）

灵山石磬生海西，海涛平处与山齐。长眉老僧同佛力，

咒使鲛人往求得。珠穴沈成绿浪痕，天衣拂尽苍苔色。

星汉徘徊山有风，禅翁静扣月明中。群仙下云龙出水，

鸾鹤交飞半空里。山精木魅不可听，落叶秋砧一时起。

花宫杳杳响泠泠，无数沙门昏梦醒。古廊灯下见行道，

疏林池边闻诵经。徒壮洪钟秘高阁，万金费尽工雕凿。

岂如全质挂青松，数叶残云一片峰。吾师宝之寿中国，

愿同劫石无终极。
高卧
仇远（元代）

人生天地一蘧庐，耕凿虽劳乐有余。
因阅杜诗删旧稿，为观羲帖学行书。
山公醉后犹骑马，渭叟閒来只钓鱼。
世道秋风总萧索，何如高卧白云居。
留题三洲洞
萧渊言（宋代）

山势凌空下郁迂，前森秀岛应台符。洞中古老传仙迹，望外风光接海隅。

屹若臣心彊谏剖，嵌如龟腹效灵刳。清幽景致仁人乐，谁为名标胜地图。
太常引 周都运生朝时添寿王村
王恽（元代）

量蟠英伟气和愉。道沧海，得遗珠。忠义与心俱。见漕府、归来转输。山呈霁色，杯添野水，春满野人庐。郑重万金躯。要羽翼、当年汉储。
下第
王特起（金朝）

人间万事等摴蒱，敢谓何人不得卢。胜负到头俱偶尔，狂夫安用绕床呼。
贤者之孝二百四十首·卞壶子
林同（宋代）

父虽得死所，儿岂望生存。
忠孝古难并，於今萃一门。
读书 其一
张九成（宋代）

伊余生三吴，窜逐落荒外。大目试环顾，四海等一芥。

谁能于其试，清浊分泾渭。含菽亦饱满，食檗有馀味。

不羡嵇叔夜，左右持酒蟹。大哉黄卷中，日与圣贤对。
阳羡寒辞和张椒卿六首 其三
孙原湘（清代）

清脆乡音略带苏，七条弦上住罗敷。望仙桥北垂杨路，认得当垆翠袖无。
次韵陈静佳治中九日见寄
俞德邻（宋代）

凉飙涤残暑，霁宇蔼清气。悠然采黄华，谁望白衣至。

江州老使采，怀人寤不寐。清尊远送将，惊呼候门稚。

一醉得我生，五斗宁复计。衰荣本无期，出处各有意。

醒者彼自醒，醉者彼自醉。醒醉更相嗤，死生同一寄。

嗟嗟戏马台，千古誇胜地。谁知柴桑翁，醉中有真味。
方广寺僧圆林送藤竹二杖作
湛若水（明代）

方竹红藤来上方，入手振之声琅琅。天台有路终须到，只在衰翁柱杖傍。
樊驸马大振受诏典禁旅宿卫
程敏政（明代）

喜承恩领殿前军，玉立长身迥出群。纪胜有时传白雪，奉宸终日侍红云。

金符旧勒蛟螭篆，宝剑新装锦绣文。讲幄故人先定约，宫壶春露待同醺。
山家小憩即景效药名体
戴炳（宋代）

柴门通草径，茅屋桂枝间。修竹连翘木，高松续断山。

仰空青荫密，扫石绿花斑。傍涧牵牛饮，白头翁自闲。
秋夕怀子厚二首 其一
朱熹（宋代）

雨歇林气爽，月华湛遥晖。斋居玩物变，廓落沧洲期。

焚香散碧虚，抚节陈清诗。抗志属云端，非君谅谁知。
沙头送客和伯文
陈杰（宋代）

报答春光两鬓华，荆南二月苦无花。
津亭折柳清江驶，野寺观棋白日斜。
赋客不来楼背隰，霸功安在戟沉沙。
归途却异匆匆过，一径深红卖酒家。
赠边将
姚鹄（唐代）

三边近日往来通，尽是将军镇抚功。兵统万人为上将，

威加千里慑西戎。清笳绕塞吹寒月，红旆当山肃晓风。

却恨北荒沾雨露，无因扫尽虏庭空。
【双调】得胜令_宴罢恰初更
张子坚（元代）

宴罢恰初更，摆列著玉娉婷。锦衣搭白马，纱笼照道行。齐声，唱衣是《阿纳忽》时行令。酒且休斟，俺待银鞍马上听。
秋尽
文化远（清代）

积雨重阳后，萧然客郡城。归鸦争独树，牧马恋边营。

山水仍南服，风光似北平。近冬先畏冷，始信布衣轻。
次韵和虞公明察院赋所藏李成山水
李纲（宋代）

画史古多有，李生独宝传。譬犹古人书，墨妙称诚悬。

尤物世难蓄，变化登云天。流落人间者，遗迹犹绵绵。

此本更奇绝，高深自山渊。想当槃礴时，舐笔应如椽。

楼观抱空曲，林芿霭层巅。屹然岩石姿，润比金玉坚。

倏忽变寒暑，霏微起云烟。高堂寓远目，如堕嵩华前。

回观旧所藏，一一可弃捐。乃知盖代手，笔力能旋乾。

众工画山水，意匠劳雕镌。惟兹得简易，大巧初天全。

鉴裁有精识，丹青孰争先。何须嫫姆丑，始辨西施妍。

嗟我性迂拙，漂流方隐廛。幸从长者游，坐使伊郁宣。

啸咏图史间，高台谢牵挛。新诗与妙画，更使穷钻研。

愧乏色丝句，为续金声篇。端思画中趣，秪欲休林泉。
晚过蠡西旧宅与客小坐二首 其一
郭谏臣（明代）

山庄新雨霁，正好纳凉时。返照穿帘入，残云傍席移。

鹤林留客处，鸡黍故人期。溪上秋风早，还来理钓丝。
即事二首
晁说之（宋代）

药苗晚种已青青，应念尪羸与养形。
肯为嵇生徒著论，便同玄晏剩翻经。
留别在伯
赵蕃（宋代）

准拟梅花共赋诗，那知人事有乖离。
交情自谓惟君厚，世态于今犹我知。
尽室飘飘虽匪计，此心炯炯幸无欺。
一官谩浪端何以，从此归耕已自迟。
寄京城亲友二首
韩偓（唐代）

苦吟看坠叶，寥落共天涯。壮岁空为客，初寒更忆家。

雨墙经月藓，山菊向阳花。因味碧云句，伤哉后会赊。

相思凡几日，日欲咏离衿。直得吟成病，终难状此心。

解衣悲缓带，搔首闷遗簪。西岭斜阳外，潜疑是故林。
用韵寄张文昭
陈铎（明代）

旧盟疏阔冷鸡坛，风雨清尊负四难。
忙里寄书多草率，病中抛药赖轻安。
几宵梦去清江迥，五月愁深白雨寒。
清寂一官甘守拙，逢人弹铗笑冯驩。
饭后以水噀蚁时予有华严日课
郑刚中（宋代）

蚁子寻香满地旋，岂知锅釜久无膻。赠渠一滴华严水，好去生他忉利天。
寄梅圣俞江邻几韩持国
刘攽（宋代）

直谅多闻友，衣冠领袖贤。平生三径乐，少别四时迁。

曲策春山秘，弦歌璧水圜。吴门真养性，委吏故依然。

杖履兼闾里，诗文孰后先。风云多变态，鞭弭屡周旋。

清汝流无极，维嵩地少偏。微官非择取，胜事偶陈前。

迟日消棋局，残春赖醉眠。时从谢客咏，不废远公禅。

吏课轻涓露，官箴恨纆牵。裹粮嗟不遂，回首镇幽捐。
寒食后数日方持斋诵经而东园游人甚盛因而赋此
张耒（宋代）

芳物忽过半，寒食已阑珊。园静鸣鸟下，花稀新叶繁。

焚香翻贝叶，谢客掩柴关。止酒方清坐，畦蔬助晚餐。
曲江
李商隐（唐代）

望断平时翠辇过，空闻子夜鬼悲歌。
金舆不返倾城色，玉殿犹分下苑波。
死忆华亭闻唳鹤，老忧王室泣铜驼。
天荒地变心虽折，若比伤春意未多。
五哀诗五首 其二
卢楠（明代）

有母有母思晨轩，蕙帷缟帐泣且涟。苍梧𦕈在白云间，临江哀竹心悽然。

慈闱一夕归明月，怨恨千秋那可歇。何言寸草报春辉，号涕苫庐毁筋骨。

呜乎再哀兮歌已烈，皇天为我开金石。
海棠七首
刘克庄（宋代）

蜀女羞施粉，轻装爱淡红。
抹涂尚年少，膏沐为谁容。
赠云愁愁 其一
邝露（明代）

佳人美且仁，独立若为邻。水净见斜领，愁多宜暮春。

恼公从小惯，西子自来颦。莫学卢家妇，新妆阅世人。
绮寮怨 梦湘见过，和芦中词韵
程颂万（清代）

伏雨颓廊摧醉，茗香频替花。镇几日、岁熟兵休，新亭侧、尚欠人家。

湘翁归寻社约，箪瓢惯、担水泉试沙。怅昔游、巷陌依稀，青楼女、笑客扶杖斜。

剩曲记赓梦华。江乡岁晚，芦中一士藏他。画角霜笳。

暗吹换几年涯。寻秋瘦筇谁伴，偶画壁，待笼纱。杯行禁哗。

归槎句、为就云幔遮。
送游提刑秘阁赴召三首
程公许（宋代）

日驭中天运，冰山失势多。
可能群枉杜，端藉众贤和。
公去应前席，人言合上坡。
调停前辙误，国事竟如何。
渔家傲（和董舍人令升三首）
王之道（宋代）

系国安危还故老。鹤书赴陇行当到。多谢不遗敦雅好。应信道。年高德劭如公少。

尊酒论文聊一笑。肯将苦语夸危了。落笔君房天下妙。环窈窕。清歌一曲渔家傲。
霜晨二首 其一
叶颙（元代）

残月过楼台，霜钟惊梦回。画开煨芋火，拨尽满炉灰。

旋整云边屐，闲寻雪里梅。春风深有意，频送暗香来。
自述
于石（宋代）

大儿不学小儿痴，四十头颅已可知。
道胜自然贫亦乐，气充不与貌俱衰。
三杯徐邈圣贤酒，一卷渊明甲子诗。
满眼世情从厚薄，此心当与古人期。
点绛唇
阚寿坤（清代）

一点胭脂，甚由惹起单于恨。醉馀妆竟，不怕樱红褪。

茗啜春风，馀吸娇云润。兰膏沁。镜开重揾。淡拭唇边粉。
盛暑宿集福院晚风雨大作
陈棣（宋代）

火云烧天天为高，畏日烁地地欲焦。
舴艋浮江线溜涩，招提税鞅烦襟消。
风声聒聒闹山阙，雨脚霏霏转树腰。
猛省奔驰竟何事，此心宁不愧渔樵。
题参政楼公二圆相图
释法薰（宋代）

皎然书平定字，攻愧写二圆相，
引得多少平人望云上树。且喜两没交涉，
要知的实，却须亲见石田。
红楼梦曲·引子
曹雪芹（清代）

开辟鸿蒙，谁为情种？
都只为风月情浓。
趁着这奈何天、伤怀日、寂寥时，试遣愚衷。
因此上，演出这怀金悼玉的《红楼梦》。
赠燕
陆游（宋代）

燕来我何喜，感此中春时；燕去亦何有，无奈凋年悲。
四序如循环，万物更盛衰我亦寓斯世，如客会当归；骊车已在门，恋恋终何为？达人付无心，欣厌两俱非。
岂有天壤间，会合无别离？对花不烂醉，燕子笑汝痴。
夜意
丘葵（宋代）

茅斋人语寂，清坐独巑屼。
有兴凭诗遣，无聊把剑看。
香残金鸭冷，膏尽玉虫寒。
出见庭无月，方知夜色阑。
幽居
陆游（宋代）

衰鬓萧条笑旧青，一枝栖稳寄余龄。
徐行不媿衣露肘，安卧何妨席见经。
视客恰如堂上燕，捐书那愿案头萤。
时时开说前贤事，聊遣乡闾识典刑。
自咏绝句
陆游（宋代）

平生宁独爱吾庐，何处茅檐不可居。
昼阙僮奴停接客，夜无膏火罢观书。
春野亭
陶弼（宋代）

二纪看花瘴雾中，野园今日又东风。
人心有感时时别，春色无东处处同。
长笛一声诸曲尽，巨觥双饮百愁空。
风清水暖群鱼上，谁向荆溪占钓筒。
嘉禾百咏·白苧桥
张尧同（宋代）

遍陇敷青绿，桑麻共几家。
满城罗绮子，应笑不栽花。
风木为康子肃题
林俊（明代）

辽鹤断归期，摊书赖拄颊。
山月冷不眠，雨声战寒叶。
恕斋洪尚书挽诗 其一
林希逸（宋代）

定是仙从天目来，少曾吟咏到襄淮。才名词伯班常伯，学问平斋授恕斋。

华盖谩云邻翰苑，衮衣不许上瑶阶。海山纵好归何处，叹惜人间事好乖。
宫词 其三十七
花蕊夫人徐氏（唐代）

晓吹翩翩动翠旗，炉烟千叠瑞云飞。何人奏对偏移刻，御史天香隔绣衣。
【中吕】齐天乐过红衫儿
张可久（元代）

道情二首
人生底事辛苦，枉被儒冠误。读书，图，驷马高车，但沾著者也之乎。区区，牢落江湖，奔走在仕途。半纸虚名，十载功夫。人传《梁甫吟》，自献《长门赋》，谁三顾茅庐？白鹭洲边住，黄鹤矶头去。唤奚奴，鲙鲈鱼，何必谋诸妇？酒葫芦，醉模糊，也有安排我处。
浮生扰扰红尘，名利君休问。闲人，贫，富贵浮云。乐林泉远害全身。将军，举鼎拔山，只落得自刎。学范蠡归湖，张翰思莼，田园富子孙。玉帛萦方寸，争如醉里乾坤？曾与高人论，不羡元戎印。浣花村，掩柴门，倒大无忧闷。共开樽，细论文，快活清闲道本。
元夜书所见
红妆邂逅花前，眼挫秋波转。相怜，天，愿长夜如年，看鳌山从意儿留连。俄延，翠袖相扶，朱帘尽卷。妙舞清歌，亸袖垂肩。香尘暗绮罗，小径闲庭院，回步金莲。半掩芙容面，慢拈桃花扇。月团圆，共婵娟，无计相留恋。遇神仙，短因缘，回首蓬莱路远。
湖上书所见
春风院落窗纱，见一个堪描画。娇娃，他，知是谁家？鬓云松半亸宫鸦。无暇，玉骨冰肌，年纪儿二八。六幅湘裙，半折罗袜。闲游杨柳边，因倚秋千下，更不御铅华。笑指梅香骂，檀口些娘大。可怜咱，肯承搭，羞弄香罗帕。小桃花，鬓边插，即世儿风流俊煞。
答王聘君 其一
王冕（元代）

门径萧条勘，相知得往来。
人方恋升斗，我独抚尊缸。
故国秋风惨，荒城暮雨开。
闲中多乐意，不在最深杯。
巫山高二首（一作宋之问诗）
沈佺期（唐代）

巫山峰十二，合沓隐昭回。俯眺琵琶峡，平看云雨台。

古槎天外琵，瀑水日边来。何忍猿啼夜，荆王枕席开。

神女向高唐，巫山下夕阳。裴回作行雨，婉娈逐荆王。

电影江前落，雷声峡外长。霁云无处所，台馆晓苍苍。
登楼感事寄天台友人
释智圆（宋代）

闲倚危栏思黯然，浮生谁共欢流年。
愁催华发生无极，心许青山去有缘。
冷谈空江澄暮色，参差归雁没寒烟。
吟馀更羡林间客，高卧深云听瀑泉。
龟潭二首 其一
孙觌（宋代）

真源閟仙扃，一线下佛龛。来从白马洞，聚作乌龟潭。

触石细白白，循除走涵涵。漱齿类齧雪，湔衣真佩蓝。

醉红洒面醒，衰白照影惭。延缘遂清景，拄策纵幽探。
充叟九兄以书问鄱阳官况因亦问讯
毛滂（宋代）

信来频慰别离魂，苦问官情却懒言。
多睡正随蝴蝶梦，相怜空懒鹡鴒原。
幸无俗客干书户，遥想青山对县门。
定是放衙能少事，悠哉岸帻步槐根。
挽奚公彦章承奉诗 其二
虞俦（宋代）

已识嵇中散，谁惭王浚冲。鸿飞嗟目断，鹤化骇群空。

懒作金门客，宁为铁面翁。后园花木在，回首又春风。
咏史乐府十二章·乘船戒
程盛修（清代）

从桥安，乘船危，千金之子坐不垂。莫踬于山踬于垤，举步何必非崄巇。

晓人言，真可听，君不骄，臣不佞。霸陵西驰骋六飞，谏草能教马首回。
春日望海
柯辂（清代）

碧海浑无际，和风镜面开。春潮孤岛没，暮雨细帆来。

鹿耳双缨出，鲲身七线回。旷观天地阔，且覆掌中杯。
木兰花慢（次韵孙霁窗赋牡丹）
张榘（宋代）

渐稠红飞尽，早秾绿、遍林梢。正池馆轻寒，杨花飘絮，草色萦袍。天香夜浮院宇，看亭亭、雨槛渍春膏。趁取芳时胜赏，莫将年少轻抛。

鞭鞘。驱放马蹄高。世事一秋毫。便飞书倥偬，运筹闲暇，何害推敲。花前效颦著句，悄干镆、侧畔奏铅刀。何日重携樽酒，浮瓯细剪香苞。